KIRJALLINEN KYSYMYS E-2598/01

esittäjä(t): Erik Meijer (GUE/NGL) komissiolle

(26. syyskuuta 2001)

Aihe: Autojen ajovalojen pakollinen käyttö päiväsaikaan ja sen seuraukset pyöräilijöiden ja jalankulkijoiden turvallisuudelle tiheästi asutuilla seuduilla

1. Onko komissio tietoinen siitä, että Alankomaiden parlamentti päätti vuonna 1993, että autoilijoiden ei tarvitse käyttää ajovaloja päiväsaikaan ja että kyseisen päätöksen tarkoituksena ei ollut ainoastaan säästää energiaa, vaan myös ottaa huomioon Alankomaiden runsaslukuisten pyöräilijöiden turvallisuus, joka olisi niiden etujärjestön mukaan vakavasti uhattuna, jos autoilijat näkisivät toisensa paremmin kuin he näkevät pyöräilijöitä, joiden kanssa heidän on jaettava samat tiet?

2. Onko komissio myös tietoinen siitä, että ajovalojen pakollisen käytön puolesta puhuvat perusteet, kuten niitä on esitetty 1970-luvulta lähtien Suomessa ja Ruotsissa, pitävät paikkansa silloin, kun on kyse turvallisuudesta harvaan asutuilla seuduilla, jossa on vähän autoja ja tiet ovat pitkiä ja yksitoikkoisia, ja alueilla, joissa aurinko on matalalla, mutta että autojen ajovalot voivat häiritä pyöräilijöiden ja jalankulkijoiden huomiokykyä Alankomaille tyypillisillä kaupunkimaisilla tai osittain kaupunkimaisilla seuduilla?

3. Voiko komissio vahvistaa tehneensä kesällä 2001 Euroopan autonvalmistajien yhdistyksen (ACEA) kanssa periaatesopimuksen, jonka mukaan kaikki uudet autot on vuodesta 2002 lähtien varustettava ajovaloilla, jotka menevät päälle kuljettajan käynnistäessä auton, minkä seurauksena ajovalot palavat automaattisesti myös päivällä ajettaessa?

4. Missä määrin havaittuihin ajovalojen pakollista käyttöä päivällä koskeviin myönteisiin tuloksiin vaikuttaa se, että niitä ei ole verrattu edeltävään tilanteeseen, vaan keksittyihin tietoihin, jotka perustuvat otaksuttuun kielteiseen kehitykseen tulevaisuudessa?

5. Mitä mahdollisuuksia yksittäisille jäsenvaltioille jää vuodesta 2002 lähtien kieltää niin haluttaessa ajovalojen käyttö päiväsaikaan?

6. Mitä mahdollisuuksia yksittäisille autonkuljettajille jää vuodesta 2002 lähtien kytkeä kansallisen lainsäätäjän tekemien päätösten mukaisesti ajovalot pois päältä päiväsaikaan ajettaessa?

7. Jos kysymyksessä 5 ja 6 esitettyjä mahdollisuuksia ei ole otettu huomioon komission jo tekemissä sopimuksissa, miten komissio aikoo varmistaa niiden huomioon ottamisen vielä myöhemmässä vaiheessa ehkäistäkseen sen, että jäsenvaltioiden mahdollisuuksia toteuttaa niiden olosuhteisiin katsoen korkein mahdollisin turvallisuuden taso mahdollisimman monelle liikenteessä liikkuvalle rajoitetaan?

Lähde: alankomaalainen päivälehti De Volkskrant 8. syyskuuta 2001.

Erkki Liikasen komission puolesta antama vastaus

(7. marraskuuta 2001)

Komissio on tietoinen siitä, että Alankomaiden parlamentti käsitteli ajovalojen pakollista päiväkäyttöä vuonna 1993. Vaikka parlamentti hylkäsi ajovalojen pakollista päiväkäyttöä koskeneen ehdotuksen, se ei kuitenkaan ryhtynyt toimenpiteisiin käytön kieltämiseksi ja salli ministeriön järjestää liikenneturvallisuuskampanjan ajovalojen vapaaehtoisen päiväkäytön puolesta.

Komissio on tutustunut huolellisesti ajovalojen päiväkäytön etuja käsitteleviin raportteihin. Komissio katsoo, että ajovalojen päiväkäytön pitäisi vähentää onnettomuuksia aiheuttamatta millekään erityiselle tienkäyttäjäryhmälle suurempaa riskiä. Se, että moottoriajoneuvot ovat helpommin havaittavissa merkitsee, että muut tienkäyttäjät tunnistavat ne aiemmin. Näin ollen heillä on enemmän aikaa ennakoida niiden toimintaa ja samalla havainnoida muita vaaroja. Lisäksi ajovalojen päiväkäytön tehokkuudella maaseudulla ja kaupungeissa ei ole havaittu olevan merkittävää eroa. Tärkeimmät muuttujat näyttäisivät olevan leveysaste ja vuodenaika, jotka molemmat vaikuttavat päivänvalon, hämärän ja pimeyden väliseen suhteeseen.

Komissio voi vahvistaa saaneensa 11. heinäkuuta 2001 Euroopan autonvalmistajien liitolta (ACEA) jalankulkijoiden turvallisuutta koskevan sitoumuksen vastauksena 21 päivänä joulukuuta 2000 annetun komission tiedonannon valtuutukseen(1). Euroopan parlamentilta ja neuvostolta on pyydetty mielipidettä sitoumuksesta, ja komissio hyväksyy sitoumuksen vasta kuultuaan niiden kannat. Päätös annetaan vuoden 2001 lopulla.

Sitoumuksen tärkein toimenpide-ehdotus on se, että autojen etuosat tehdään jalankulkijoita törmäyksessä vähemmän vahingoittaviksi. Muiden sitoumuksessa mainittujen toimenpiteiden pitäisi johtaa onnettomuuksien määrän vähenemiseen, ja niihin kuuluu myös päiväkäyttöön tarkoitettujen ajovalojen asentaminen sitoumuksen soveltamisalaan kuuluviin uusiin moottoriajoneuvoihin vuodesta 2002 alkaen.

Ajovalojen päiväkäytön hyväksyminen sitoumuksen parannustoimenpiteiden joukkoon perustuu moniin kansainvälisiin tutkimuksiin, jotka osoittavat liikenneonnettomuuksien vähentyneen ajovalojen päiväkäytön käyttöönoton jälkeen.

Sitoumuksen mukaan päiväkäytössä ajovaloina voidaan käyttää erityisvaloja, etulähivaloja tai nimellisellä tai alhaisemmalla valoteholla toimivia etusumuvaloja. Valot kytkeytyvät päälle automaattisesti, kun moottori käynnistetään, mutta kuljettaja voi myös kytkeä ne pois päältä.

Komissio on tietoinen jäsenvaltioissa ajovalojen päiväkäyttöön liittyvästä keskustelusta. Koska sitoumus on vapaaehtoinen, voivat jäsenvaltiot vastedeskin kieltää ajovalojen päiväkäytön kansallisen liikennelainsäädäntönsä pohjalta, jos niin haluavat. Autonvalmistajien on otettava tämä huomioon muuttaessaan ajoneuvoja ajovalojen päiväkäyttöä silmällä pitäen. On kuitenkin huomattava, että ajovalojen päiväkäyttö on jo pakollista kolmessa jäsenvaltiossa ja sallittua useimmissa muissa jäsenvaltioissa.

(1) KOM(2000) 389 lopullinen.